
Az erdészverseny általános szabályai


A verseny célja:

- az erdész szakma múltban kivívott magas társadalmi elismertségének vissza állítása
- résztvevők szaktudásának és felkészültségének gyarapítása
- a szakmát művelők közötti barátságok erősítése 

A verseny meghirdetője: az Országos Erdészeti Egyesület

Támogatók: A versenyt – védnökség vállalásával, anyagi segítséggel, jutalmak felajánlásával – intézmények, gazdálkodó szervezetek, egyesületek, más jogi személyek és magánszemélyek is támogathatják.

A verseny jellege: kétfordulós egyéni verseny. Az első fordulót az erdőgazdaságok, illetve a MEGOSZ szervezi. A második forduló az országos döntő.

A verseny résztvevői: az erdőgazdálkodásban dolgozó (felsőfokú erdészeti képesítéssel nem rendelkező) erdész technikusok.

a. Az első fordulót az erdőgazdasági részvénytársaságok erdészei számára a részvénytársaságok hirdetik meg az OEE illetékes helyi csoportjának együttműködésével. Az első forduló első helyezettjei jutnak a második fordulóba, az országos döntőbe (22 fő).

b. A magán-erdőgazdálkodásban és más erdőgazdálkodást folytató szervezeteknél dolgozó erdészek számára az első fordulót a MEGOSZ hirdeti meg, szükség esetén együttműködve a térség valamelyik erdészeti részvénytársaságával, helyi OEE csoportjával, illetve az illetékes erdészeti hatósággal. A döntő magánerdészeti versenyzői a hat OEE-régióban megszervezett verseny első helyezettjei lesznek (6 fő).

c. Abban az esetben, ha a fenti pontok alapján nem jelentkezik a versenyre a lehetséges legnagyobb létszám valamely régióból, egyéni nevezéseket is lehet fogadni a régióból nevezhető létszám mértékéig, előnyben részesítve a magán-erdőgazdálkodást.

d. A Szervezők négy határon túli jelentkező versenyen kívüli részvételére biztosítanak lehetőséget, akik külön díjazásban részesülnek.


A verseny szervezése:

1. Az első forduló versenyeinek szervezéséért a versenyt szervező erdőgazdaságok, illetve a MEGOSZ a felelősek. A szervező kéri fel a versenybíróság elnökét és tagjait. A szervező felelős a versenyek szakmaiságáért és jogszerűségéért, azért, hogy a versenyek a szabályoknak megfelelően kerüljenek megrendezésre, és a bírálat pártatlan legyen.

Ajánlott az első forduló versenyeit az országos versenyszabályzat szerint megszervezni és a teljesítményeket is az országos versenyre érvényes szabályok szerint értékelni.

A szervező végzi a versenyek előkészítését, megszervezését, a helyszínek berendezését, biztosítja a szükséges eszközöket és egyéb feltételeket, lehetővé téve ezzel a verseny gördülékeny lefolytatását. A versenyszám bírói közösen oldják meg a különböző versenyszám feladatokat, és a kapott eredményeket – a verseny befejezéséig titkosan kezelve – használják fel a versenyzők feladatmegoldásainak ellenőrzésére, a teljesítmények értékelésére. 
	
A versenybíróság tagjai ügyelnek a verseny tisztaságára, minden versenyszám lefolytatása során jelen vannak, végzik az eredmények pontozását az előzetesen felvett eredményekkel összehasonlítva, meghatározzák a szükséges időadatokat, hitelesítik a feladatlapokat.

2. A második forduló (országos döntő) szervezését az OEE által megbízott Szervezőbizottság felkérése alapján egy erdőgazdálkodó, vagy más – a verseny megszervezésére kiválasztott – szakmai szervezet végzi. A verseny lebonyolításában a Szervezőbizottság által felkért erdészeti szakképző, kutató intézmény és az erdészeti hatóság szakemberei is részt vállalnak. 
A szervező intézmény végzi a versenyek előkészítését, tényleges megszervezését, a helyszínek berendezését, biztosítja a szükséges eszközöket és egyéb feltételeket, lehetővé téve ezzel a verseny gördülékeny lefolytatását. 

A Szervezőbizottság felelős a versenyek szakmaiságáért és jogszerűségéért, valamint azért, hogy a versenyszámok lebonyolítása a szabályoknak megfelelően történjen. A Szervezőbizottság kéri fel bíráskodásra a Versenybíróság elnökét és tagjait, biztosítva ezzel, hogy a bírálat pártatlan legyen.
A Versenybíróság tagjait – célszerűen – a szakmai kutatási és oktatási intézmények, valamint az erdészeti hatóság alkalmazottai közül kell felkérni. Nem lehet a Versenybíróság elnöke vagy tagja, akinek a munkáltatója versenyzőt indít a versenyen. A szervező erdőgazdaság (NYÍRERDŐ Zrt.) munkavállalója nem vesz részt a versenyen.

A Versenybíróság elnöke összehangolja a bírók munkáját, vitás kérdésekben pedig döntést hoz. 
A Versenybíróság tagjai - versenyszámonként egy vezető bíró és egy vagy kettő pontozóbíró - végzik a versenyzők munkájának értékelését és a pontozást. 

A verseny előtt az adott versenyszám bírói közösen oldják meg a versenyszám feladatait, az így kapott eredményt - mint etalont - a verseny befejezéséig titkosan kezelik. A verseny során az etalon eredménnyel összehasonlítva elvégzik az versenyzői eredmények pontozását, meghatározzák a szükséges időadatokat, hitelesítik a feladatlapokat. 


Egy bíró több versenyszám értékelésében is részt vehet, ha ezt a verseny szervezési körülményei lehetővé teszik. A versenyszámok lebonyolítása alatt lehetőleg mindegyik, ahhoz a versenyszámhoz beosztott bírónak jelen kell lennie.

A bírók munkáját szükség szerinti a rendezők által biztosított szervező segíti, aki nem tagja a Versenybíróságnak. 

A versenyzők teljesítményének értékelése:

A versenyfeladatok végrehajtása során nyújtott teljesítményt a Versenybíróság a Versenyszabályzatban rögzített módon, versenyszámonkénti pontozással értékeli, majd a részpontszámokat összeadja. Ez az összeg a versenyző által elért pontszám. A verseny győztese a legmagasabb pontszámot elérő versenyző. Holtverseny esetén a számonkénti helyezések száma dönt: a több első hely, azonosság esetén a több második hely, és így tovább.

Az egyes versenyszámok esetében a sorrendet a pontszám dönti el, holtverseny esetén a döntési szempont a teljesítési idő, ennek egyezősége esetén az egyes versenyszámoknál leírt harmadik szempont a döntő.








A verseny díjazása: 

A verseny győztese elnyeri Az Év Erdésze –2026. kitüntető címet, az ezzel járó oklevelet és tárgyjutalmat, ezen kívül átveheti az OEE által alapított vándorserleget, amely a következő verseny országos döntőjéig őt illeti meg. 
A serleget a következő országos verseny döntőjének megnyitásáig köteles a Versenybíróságnak átadni.

Az OEE az összetett verseny második és harmadik helyezettjét, valamint az egyes versenyszámok első helyezettjeit oklevéllel és serleggel jutalmazza.
Az 1. a 2. és a 3. helyezett díjának átadása az OEE vándorgyűlésén, a Közgyűlésen történik.
A többi díj átadására a verseny zárásakor, az eredményhirdetés keretében kerül sor.
A támogatók által felajánlott egyéb díjak átadására is az eredményhirdetéskor kerül sor. 


Általános szervezési szabályok:

· A szervezők határozzák meg, hogy a nap során a versenyszámok milyen sorrendben kerülnek lebonyolításra. Az egyes versenyszámok időbeli és térbeli rendje a körülményekhez igazodva eltérhet a Szabályzatban szereplő sorrendtől.
· Minden versenyszámot meg kell kezdeni, ellenkező esetben a versenyzőt a Versenybíróság kizárja a versenyből.
· Az egyes versenyszámok megkezdése előtt és végrehajtásuk után a versenyzők csak a bírók által erre a célra kijelölt helyen tartózkodhatnak.
· Információ átadásra alkalmas eszköz (pl.: mobiltelefon, GPS készülék, rádió adóvevő-készülék, okosóra, okoskarkötő, tablet, egyéb „okos”-eszköz, stb.) a versenyzőnél nem lehet, még kikapcsolt állapotban sem. Ezek használata a versenyből való kizárást vonja maga után.
· A versenybíró „ráfutás” esetén a versenyzőt megállíthatja. Közli a versenyzővel, hogy mennyi ideig kell várakoznia.
· A versenyszám színhelyére érkező versenyző – az írásbeli kivételével – a versenyszám bíróságának hívására lép a bírói asztalhoz. Átveszi a feladatlapot, – ha erre a feladat megoldásához szükség van, – és beírja rajtszámát. Amennyiben feladatlap a feladat végrehajtásához nem szükséges, akkor a versenybírónak kell a versenyző jelenlétében az értékelőlapra a rajtszámot felírni. A versenyszám megkezdése és az idő mérése a bíró „Rajt!” vezényszavának elhangzásával kezdődik meg. A versenybíró kérésre a versenyszámból hátralévő versenyidőt, valamint kérés nélkül is a félidőt és az utolsó perc megkezdését közli a versenyzővel. 
· Amennyiben a meghatározott idő lejárt, a versenybíró „Állj!” vezényszavára a versenyzőnek a versenyszám végrehajtását abba kell hagynia. A vezényszó után feladatlapjára feljegyzést már nem tehet.
· A versenyfeladat elvégzéséhez szükséges idő előre meghatározott, időtúllépésre egyik feladatnál sincs lehetőség.
· Amennyiben a versenyző az idő letelte előtt végez, ezt „Kész!” kiáltással jelzi, és a bírói asztalnál jelentkezik.
· A versenyző önhibáján kívüli időveszteséget le kell vonni a ráfordított időtartamból. Ily esetben a versenyző „Akadály” felkiáltásakor az órát meg kell állítani, majd az elhárítás után újraindítani.
· Minden egyéni feladatlapot két versenybírónak és a versenyzőnek a feladat végrehajtásának végén alá kell írnia.
· A versenyzők és a versenybírók számára szükséges minden eszközt (toll, értékelő lapok, számológép, merev papíralátét, mérőeszközök, lőszer, kis golyós fegyver, sörétes fegyver) a szervezők biztosítják, de a versenybírók a saját eszközeiket is használhatják, egyöntetűen mindegyik versenyzőnél ugyanazt, ugyanúgy. Sörétes fegyver esetében saját 12-es kaliberű fegyver használata megengedett.
· A versenyhelyszíneken, illetve azoknak a versenyszám vezetőbírója által meghatározott körzetében csak az arra illetékes személyek tartózkodhatnak (a versenyszám bírái, a szervezők, a szólított soros versenyző, a Versenybíróság elnöke, vagy az elnök által írásban megbízott pártatlan személy). A várakozó versenyzőknek jól elkülönítetten – a versenyszám színhelyétől legkevesebb 20 méterre – kell tartózkodniuk.
· A verseny tisztaságának érdekében a Versenybíróság által előre felvett, megállapított „etalon” adatokat a verseny befejezése előtt nyilvánosságra hozni nem szabad, ezeket csak a Versenybíróság tagjai ismerhetik.
· Kirívó szabálytalankodás esetén a Versenybíróság elnöke – két versenybíró együttes javaslata alapján – kizárhatja a szabálytalankodó versenyzőt a versenyből.


	További szabályok:

· A média munkájának lehetőségét biztosítani kell. A média képviselői versenyzés közben az egyes versenyhelyszínekre a versenyszám vezető bírájának kíséretében léphetnek be. Munkájukkal a versenyzőt nem zavarhatják, a versennyel kapcsolatos információkat az utolsó versenyszám befejezéséig nem szolgáltathatnak ki.
· Egyéb személyek fényképezést, filmezést csak a versenybíróság elnöke által kiadott írásbeli engedély birtokában végezhetnek a vezető bíró által kijelölt helyről.
· A látogatók (kísérők, nem a szervezőkhöz, a Versenybírósághoz tartozó és nem versenyző személyek) a Versenybíróság által kijelölt helyen tartózkodhatnak, a kijelölt útvonalon közlekedhetnek a verseny körzetében és ideje alatt.
· A terepi feladatok végrehajtásához célszerű az időjárásnak megfelelő terepi öltözékben megjelenni.
· A Versenybíróság tagjai, a versenyzők és a szervezők a verseny ideje alatt kötelesek a szervezők által a biztosított pólót hordani, amely színében az azonosíthatóságukat jól láthatóan biztosítja (bíró – piros; szervező – zöld, versenyző – szürke). A bírók esetében „Versenybíró”, a szervezők esetében „Szervező” felirattal ellátott – a szervező által biztosított – kitűzőt kötelesek viselni, míg a versenyzők kitűzőjén a rajtszámuk szerepel.

A rajtszámhúzás:

A versenyzők a verseny megkezdése előtt névsor szerinti sorrendben rajtszámot húznak. A versenyzők a versenyen a szervezési körülményeket figyelembe véve rajtszámuk sorrendjében vesznek részt. A verseny iratain (feladatlapok és értékelőlapok) a végső összesítésen kívül a versenyzők neve nem, csak rajtszámuk szerepel. A feladatlapokat a versenyzők és a versenyszám bírái aláírásukkal hitelesítik. 

A versenyfeladatok:

A versenyző által teljesítendő feladatok négy csoportba sorolhatók, az egyes csoportok súlya az elnyerhető legmagasabb pontszám alapján:


	 
	Feladatcsoport
	elnyerhető pontszám
	súly

	A.
	Összetett szakmai írásbeli feladatsor
	250
	17%

	B.
	Felismerési feladatok
	200
	14%

	C.
	Erdőgazdálkodási gyakorlati feladatok
	900
	61%

	D.
	Vadászati feladatok
	125
	8%

	 
	Összesen
	1475
	100%




Az országos verseny feladatainak részletes leírása


A. Összetett szakmai írásbeli feladatsor

Előkészítés: A Versenybíróság fogalmazza meg a kérdéseket, a Versenybíróság elnöke a kész feladatlapot a megoldó-kulccsal együtt eljuttatja az Országos Erdészeti Egyesület főtitkárához, aki gondoskodik a sokszorosításról és a versenyig való őrzésről. A feladatlapokat és a jelkulcsot tartalmazó zárpecsétekkel ellátott borítékot csak közvetlenül a versenyszám megkezdése előtt szabad kibontani a Versenybíróság elnökének jelenlétében, aki ellenőrzi a boríték sértetlenségét.

A versenyszám feladatainak javasolt szakterületei és súlyai:
	sorszám
	szakterület
	súly
	elnyerhető pontszám

	1.
	Erdőművelés
	20 %
	50

	2.
	Erdőhasználat, gépészet, biztonságtechnika
	20 %
	50

	3.
	Gazdálkodási jog, vezetés, szervezés, szakigazgatás
	20 %
	50

	4.
	Természetvédelem
	10 %
	25

	5.
	Erdőrendezés, erdőfelügyelet
	10 %
	25

	6.
	Vadgazdálkodás
	10 %
	25

	7.
	Erdővédelem
	5 %
	13

	8.
	Földmérés, térképészet, birtokpolitika
	5 %
	12

	Összesen
	100 %
	250



A feladatok sorszámozottak. Az egyes feladatok helyes megoldásával elérhető összes pontszámot a feladatlapon fel kell tüntetni.

További szükséges eszközök: 
· Számológép (mobiltelefon használata tilos)

A feladat végrehajtása: A versenyfeladatot a versenyzők egyszerre teljesítik. Az előre elkészített feladatlapon teszt kérdések (egyszerű választás, reláció-analízis, stb.), rövid válaszokat igénylő szakmai kérdések megválaszolását (fogalom-meghatározás, lényegre törő jellemzés, felsorolás, stb.), egyszerű szakmai számítások elvégzését, esetleg a jelenleg érvényben lévő szigorú számadású erdészeti bizonylatok kitöltését kell megoldaniuk.

A versenyzők a feladatlapjukra felírják a rajtszámukat, majd a vezető bíró „Rajt!” vezényszavára elkezdik a feladatok megoldását. A meghatározott idő (60 perc) elteltével a feladatlapokat be kell szedni akkor is, ha a versenyző nem készült el a feladattal. A hiányzó jelöléseket hibának kell tekinteni.

A feladat elvégzéséhez rendelkezésre álló idő: 60 perc

A feladat értékelése: A feladatlapon szereplő kérdésekre adott helyes válaszok és az egyes kérdések súlyértékének szorzata összegezve adja a feladat elvégzésének eredményét.
Pont- és időegyezőség esetén a versenyszámon belüli helyezést az erdőművelés szakterület kérdéseire adott több helyes válasz dönti el.

Az elérhető pontszám: 250
B. 
Felismerés (a teljes anyag listáját az 1. melléklet tartalmazza)

Előkészítés: A Versenybíróság és a szervezők a feladat elvégzéséhez szükséges, sorszámozott anyagokat (téli hajtások, termések és magok, faminták), valamint a felismerendő anyagokat bemutató felvételeket (a többi felismerendő anyag) és listákat előre biztosítják, az anyagokat a mellékelt fajlisták alapján kell összeválogatni.

	sor-szám
	felismerendő anyag
	súly (%), illetve mintaszám, azaz elérhető pontszám

	1.
	Fa- és cserjefajok téli hajtása
	40

	2.
	Fa- és cserjefajok levele
	40

	3.
	Fa- és cserjefajok termése, illetve magja
	40

	4.
	Fontosabb fafajok famintái kéreggel
	10

	5.
	Fontosabb típusjelző növények
	20

	6.
	Erdei károsítók, kórokozók, kór- és kárképek
	20

	7.
	Ehető és mérgező gombák
	10

	8.
	Vadászható és védett erdei madár- és emlősfajok
	10

	9.
	Vadnyomok
	10

	Összesen
	200



További szükséges eszközök: gyűjtemények és listák (1. melléklet)

A feladat végrehajtása:
a. A felvételekről történő felismerés során (2. és 5-9. tételek) a versenyzők két csoportra bontva végig nézik a Versenybíróság által kiválasztott felismerendő anyagot bemutató, (20+10+10+5+5+5) vetített felvételeket. A felvételek végignézése során a feladatlapra a versenyzők egymás alá a megfelelő helyre felírják a felismerendő anyagok mellékletben szereplő teljes nevét. A listán szereplő teljes név kiírása szükséges. Ahol a szinonimanév is létezik, ott mindkettőt helyesnek kell elfogadni. A gombák, a madár- és emlősfajok, valamint a vadnyomok felismerése esetén a versenylapra a felismerendő anyag nevét az „ehető”, vagy „mérgező”, illetve „vadászható”, vagy „védett” rovatokba kell beírni értelemszerűen (kísérő adatok). A vetítést és a feladatlapok kitöltését 15 perc alatt be kell fejezni.

b. A gyűjteményes anyagok felismerése (1. és 3-4. tételek): a várakozási helyről a verseny helyszínére a bíró hívására lép be a versenyző. A versenyhelyszín asztalain a Versenybíróság elhelyezte az előkészített, 20+20+5 felismerendő növénymintát tartalmazó egységcsomagokat. A Versenybíróság több, de tartalmát tekintve megegyező csomagot is előkészíthet, amelyeket megsorszámoz. Egyidőben akár öt versenyző is végrehajthatja a versenyszámot úgy, hogy a bírók szólítása után rajtszámuk növekvő sorrendjében sorszámot húznak, és a kihúzott sorszámú egységcsomag növényeit kell felismerniük. Biztosítani kell, hogy a feladatot egyidőben végrehajtó versenyzők egymás zavarása nélkül, tehát külön munkaasztalon tudjanak dolgozni. A versenyzők a feladatlapjukra felírják a rajtszámukat, majd a vezető bíró „Rajt!” vezényszavára elkezdik a feladatok megoldását. A meghatározott idő (15 perc) elteltével a feladatlapokat be kell szedni akkor is, ha a versenyző nem készült el a feladattal. A hiányzó jelöléseket hibának kell tekinteni.

A verseny során az egységcsomagokon megváltoztatni nem lehet. Az egységcsomagok kihelyezése után a versenyszám helyszínére csak a hívott versenyző, a versenyszám bírói, valamint a Versenybíróság elnöke léphetnek be. Belépésre jogosító további engedélyt csak a Versenybíróság elnöke adhat ki.

A feladat elvégzéséhez rendelkezésre álló idő: 30 perc

[bookmark: bookmark=id.gjdgxs]A feladat értékelése: Minden jó felismerés 2 pontot ér, de nem a mellékletben szereplő név használata esetében 0 pont jár. A kísérő adatok elhibázása egy-egy pont levonásával jár. A kísérő adatok helyes megállapításáért nem adható pont, ha az adott tételre vonatkozó felismerés helytelen.
Pont- és időegyezőség esetén a versenyszámon belüli helyezést a típusjelző növények felismerésére adott több helyes válasz dönti el. Az elérhető pontszám: 100
C. 
Erdőgazdálkodási gyakorlat
A feladatcsoport az erdészi gyakorlat lényegesebb elemeit foglalja össze.

C.1. Erdőfelújítás leírása

Előkészítés: A szervezők a verseny megkezdése előtt kijelölnek egy 50x50 méteres (0,25 hektár nagyságú) mintaterületet (szalaggal, vagy más módon). A mintaterületen a területileg illetékes erdészeti hatóság képviselője (erdőfelügyelője) megállapítja az erdőfelújítás tulajdonságait (fafaj, eredet, egészségi állapot, tőszám, fejlődése biztosított, eloszlás, átlagos magasság), valamint az esetleges károsítások (mennyiségi és minőségi károsítás megnevezése, terület aránya). 
További szükséges eszközök: A versenyző kézhez kapja az adott erdőrészlet erdősítési műszaki jegyzőkönyvének (E-lap) kitöltött fejlécét, továbbá másolatban a szükséges jogszabálykivonatokat: a hatályos erdőtörvény végrehajtási rendeletének 8. mellékletét, 9. mellékletét, valamint a károsítások kódjegyzékét.
A feladat végrehajtása: 
1. A versenyző a bírói asztalnál jelentkezik a versenyszámra, ahol átveszi az E-lapot és a jogszabály-kivonatokat. A versenyzőnek meg kell állapítania a mintaterületre nézve az erdősítési és befejezési feltételek közül az alábbi feltételeknek való megfelelést: megfelel (I), vagy nem felel meg (N).
	Az erdősítési és befejezési feltételeknek megfelel
	I vagy N

	fafaj, eredet
	 

	egészségi állapot
	 

	tőszám
	 

	fejlődése biztosított
	 

	eloszlás
	

	átlagos magasság
	



2. Az esetleges károsítások megállapításához a versenyző megvizsgálja a mintaterületet és eldönti, hogy található-e mennyiségi vagy minőségi károsítás. Többfajta károsítás esetén meghatározza, hogy mi okozta a legjellemzőbb mennyiségi és minőségi kárt, és a megfelelő kódot bejegyzi a feladatlap megfelelő mezőjébe. Megállapítja a károsítás mértékét, és ennek %-os arányát is bejegyzi a feladatlap megfelelő mezőjébe.
	Károsítás

	a mennyiségi
	a minőségi

	károsító kódja
	károsítás mértéke
(ha)
	károsító kódja
	károsítás mértéke (%)

	 
	 
	 
	 


A feladat elvégzéséhez rendelkezésre álló idő: 15 perc
A feladat értékelése: A Versenybíróság összehasonlítja a feladatlapra írtakat az általa előzetesen megállapított adatokkal. A siker feltételeinek megállapításánál minden egyezés esetén 12 pontot adnak a versenyzőnek, hiba esetén nulla pontot. A károsítás okozójának megállapításánál (helyes kód) szintén minden egyezés esetén 12 pontot kap a versenyző, a károsítás mértéke esetében az előzetesen megállapítottól történő ±10 %-os eltérésig 12 pontot kap a versenyző, ennél nagyobb eltérés esetén nem kap pontot erre a részfeladatra.
Pont- és időegyezőség esetén a versenyszámon belüli helyezést az erdősítési és befejezési feltételeire a kérdések sorrendjében adott több helyes válasz dönti el.
Az elérhető pontszám: 120

C.2. Állományleírás

Előkészítés: A szervezők színes karóval jelölik a leírás alappontját és leírják előre az állományt (etalon leírás). Az állomány közép-, vagy időskorú, legalább 3-4 fafajt tartalmazó, esetlegesen többszintű állomány legyen.

További szükséges eszközök: -

A feladat végrehajtása: A versenyzőnek egy kijelölt 50x50m-es alapterületen belül kell leírnia az állományt. Csak azokat az élő fafajokat szabad figyelembe venni, amelyek törzse a kijelölt mintaterületen belül van.  Az erdőtervezés során használt szintenként elkülönítve (felső, alsó, felújítási szint) kell meghatározni a szinteket alkotó fafajokat, azok eredetét, elegyarányát, illetve a szintek záródását. Az egyes fafajsorokat eredet szerint nem kell megbontani, minden fafajsorhoz a jellemző eredetet (mag vagy sarj) kell meghatározni. A fafajok megnevezésénél a hivatalos fafajkód használandó. Az elegyarányt és a záródást 5 % pontossággal kell megadni. Az 5 %-ot el nem érő fafajokat a közülük legnagyobb elegyarányt elérő fafaj alá egy fafajsorba kell összevonni. A felső és alsó szintben minden ide sorolt fafajt a megjegyzés rovatban külön nevesíteni szükséges. 1% (záródási arány) alatti fafaj nem számít a leírásban. A feladatot, egymást nem zavarva, egy időben két versenyző is végezheti.

A feladat elvégzéséhez rendelkezésre álló idő: 20 perc

A feladat értékelése:
· 5 % vagy annál nagyobb elegyarányban szereplő fafaj hiánya a felső szintben: 20 hibapont.
· 5 % alatti elegyarányban szereplő fafaj hiánya: 10 hibapont osztva az elegyfák darabszámával = 
hibapont x hiány darabonként.
· Az etalon leírásban nem szereplő, a mintaterületen nem fellelhető fafaj versenyző általi leírása: 10 hibapont (az eredet és elegyarány meghatározásáért ebben az esetben további hibapont nem adható).
· Fafaj eredetének (mag vagy sarj) rossz meghatározása: 10 hibapont.
· Az elegyarány meghatározásánál fafajonként, valamint a záródás megállapításánál adható hibapontok az eltéréstől függően: 
	eltérés az etalontól
	levonható hibapont

	5 % alatt
	0

	6-10 %
	1

	11-15 %
	2

	16-20 %
	4

	21-25 %
	6

	26-30 %
	8

	31 % fölött
	10



· Az elegyarány meghatározásánál összesen max. 20 hibapont adható.
· Ha a hibapontok összege meghaladja a maximálisan adható 125 pontot, akkor a versenyző a feladat teljesítésére 0 pontot kap.
· Pont- és időegyezőség esetén a versenyszámon belüli helyezést a legnagyobb elegyarányban szereplő fafaj pontosabb elegyarány % adata dönti el.
· Holtfa becslésénél az etalontól 50%-nál nagyobb eltérés esetén 10 hibapont adható.

Az elérhető pontszám: 125 


C.3. Famagasság- és fatérfogatbecslés

Előkészítés: A Versenybíróság kiválasztja a megbecsülendő fát, és megállapítja (méréssel) a fa mellmagassági átmérőjét és a magasságát, majd meghatározza a kiválasztott fa térfogatát, 0,1 m3 pontossággal.

További szükséges eszközök: -
A feladat végrehajtása: A versenyző a felállási helyről szembecsléssel állapítsa meg a kijelölt fa magasságát 1 m-es, a térfogatát 0,1 m3-es pontossággal.
A feladat elvégzéséhez rendelkezésre álló idő: 5 perc

A feladat értékelése:
· A magasság becslésénél eltérés a viszonyító adattól maximum 
25 hibapont adható:
	Eltérés
	levonható hibapont

	1 méter
	0

	2 méter
	2

	3 méter
	6

	4 méter
	16

	5 métertől
	25



· A fatérfogat becslésénél maximum 25 hibapont adható:
	eltérés
	levonható hibapont

	0-10 %
	0

	10,1-15 %
	2

	15,1-20 %
	4

	20,1-25 %
	8

	25,1-30 %
	16

	30 % fölött
	25



· Pont- és időegyezőség esetén a versenyszámon belüli helyezést a pontosabb fatérfogat adat dönti el.

Az elérhető pontszám: 50





C.4. Élőfakészlet meghatározása körlapösszeg mérésével

Előkészítés: A verseny előtt a szervezők a verseny helyszínén levernek egy feltűnően megjelölt cöveket, és mellmagasságban körben szalagot erősítenek a kiválasztott átlagos fára, melléje rögzítenek egy 4,0 m-es rudat, amelynek felső vége 20 cm hosszban fehérre festett. A Versenybíróság a verseny előtt megállapítja a hektáronkénti körlapösszeget és az átlagos (jelölt) fa magasságát, valamint átlagos mellmagassági átmérőjét.
A hektáronkénti körlapösszeget mérésekor a szögszámláló eszköz szorzójának megválasztásánál a versenybíróság 25 cm-nél vastagabb átlagfa esetén 2-es szorzójú, 25 cm-alatti átmérő esetén 1-es szorzójú sávot alkalmaz. 

Rendelkezésre álló eszközök: 
· Bitterlich-féle tükrös relaszkóp
· Anucsin-prizma
· Christen-féle famagasságmérő
· Suunto-famagasságmérő
· Nikon Forestry PorII famagasságmérő
· átlaló
· mérőszalag, vagy távmérő
· alakmagasság-táblázat
· számológép
· egyéb szögszámláló eszköz, sablon

A feladat végrehajtása: 

1.	A versenyző a bírói asztalnál jelentkezik a versenyszámra, ahol átveszi a feladatlapot, az alakmagassági táblázatot, valamint a kiválasztott eszközöket. Bármilyen szögszámláló és famagasságmérő, átlaló, mérőszalag, vagy távmérő eszköz használható (a fentieken kívül is), amennyiben saját eszközökkel kíván dolgozni, azokat bemutatja a versenyszám bíráinak. A versenyző a távolságméréshez
1 fő segítőt kérhet. A versenyfeladat részfeladatait szabadon választott sorrendben végezheti. 

2.	A versenyző a körlapösszeg meghatározásakor a levert cöveket cipőinek belső oldala közé veszi, és úgy fordul körbe, hogy az mindvégig ott legyen. A mért adatot feljegyzi a feladatlapra 0,5 m2/ha pontossággal. Határeset eldöntéséhez használhat átlalót és mérőszalagot vagy távolságmérőt. A szögszámláló eszköz szorzójának megválasztásánál ajánlás 25 cm-nél vastagabb átlagfa esetén 2-es szorzójú, 25 cm-alatti átmérő esetén 1-es szorzójú sávot használni. 

3.	A versenyző megméri a kijelölt fa magasságát egész méter pontossággal, valamint a mellmagassági átmérőjét centiméteres pontossággal. A mért értékeket felírja feladatlapjára.

4.	A versenyző a mért adatok alapján – a rendelkezésére bocsátott alakmagasság-táblázatból – kikeresi a vonatkozó értéket, illetve ha szükséges a mért átmérőhöz táblázat adataiból kiszámítja az alakmagasságot és szintén felírja a feladatlapra.

5.	A versenyző kiszámítja a hektáronkénti fakészletet. Ezt a tizedes jegyek elhagyásával (kerekítés nélkül, pl.: 325,694 m3/ha számított érték = 325 m3/ha fakészlettel) beírja a feladatlapjára.

	A versenyző használhatja a feladatlap hátsó oldalát számolásra, jegyzetelésre.

	A feladat elvégzéséhez rendelkezésre álló idő: 15 perc

	A feladat értékelése:
· A Versenybíróság által megállapított körlapösszegtől való
±0,5 m2/hektáros eltérés nem számít hibának. Ennél nagyobb eltérés esetén
0,5 m2/hektáronként 5 hibapontot kap a versenyző.

· (Pl.: a Versenybíróság megállapít 20,5 m2/ha körlapösszeget, a versenyző pedig 23,5 m2/ha-t mért, akkor a 3,0 m2/ha eltérés (6*5=) 30 hibapontot jelent.)

· A Versenybíróság által a megállapított magasságtól való 1 méteres eltérés 10 hibapont, valamint minden további eltérés esetén méterenként további 10 hibapont jár.
· .
(Pl.: a Versenybíróság 20 méteres famagasságot állapított meg, a versenyző pedig 18,0 méterest mér, akkor az eltérés 20 hibapontot, ha a versenyző 16 m-t mér az 40 hibapontot eredményez.)

· A mellmagassági átmérő mérése nem kerül értékelésre.

· A mért adatoknak megfelelően a táblázatból helyesen kikeresett és szükség esetén számított alakmagasság esetén nincs hibapont (a mért adat esetleges hibája nem számít). Ha az alakmagasságot nem keresi ki a táblázatból, azaz nem ír be értéket 30, ha a mért adatok alapján hibás alakszámmal számol, azaz rosszul keresi ki vagy számítja az alakszámot, esetleg becsült alakszámmal dolgozik, 15 hibapontot kell levonni az elérhető pontszámból.


· Ha a hektáronkénti fakészlet meghatározásánál a mért és az alakmagasság táblázatból kikeresett, számított, vagy becsült adatokkal jól számol, akkor nincs hibapont.

· Ha nem számolja ki a fakészletet, azaz nem ír be értéket, akkor 30 hibapontot kap, ha hibás a számolás, akkor 15 hibapontot kell levonni.

· Ha a hibapontok összege meghaladja a maximálisan adható 150 pontot, akkor a versenyző a feladat teljesítésére 0 pontot kap.

· Pont- és időegyezőség esetén a versenyszámon belüli helyezést a pontosabb körlapösszeg adat dönti el.

Az elérhető pontszám: 150


C.5. Gyérítés jelölés

Előkészítés: A feladatot rudas-vastagrudas-szálas fejlődési fázisban lévő, vágásos üzemmódú állományban kijelölt mintaterületen, válogató gyérítéssel kell végrehajtani, ahol 100 db számozott faegyed áll. A terület határait előre ki kell jelölni, a fákat 1-től kezdődően legalább 2 irányból jól láthatóan számozni kell.

Egy jelölőbizottságot kell a Versenybizottságnak létrehozni, amelynek legalább az egyik, ennél a versenyszámnál működő versenybíró is tagja. A Jelölőbizottság az alábbi osztályozás szerint elvégzi a mintaterületen álló fák minősítését (etalon jelölés):

Javafák (J): Általában a felső szintben lévő főfafajú egyed, azonban értékes elegyfa is lehet, ha egyéb tulajdonságai (törzsminőség, korona) ezt lehetővé teszik.
Segítőfák:
Segítőfa-1 (S1): A termőhelynek megfelelő elegyfafajok és főfafaj egyedei, amelyek erdőművelési szempontból elsődleges fontosságúak az állomány belső árnyalásának biztosítása és a javafa-nevelés szempontjából.
Segítőfa-2 (S2): Szintén segít az árnyalásban, azonban nem olyan fontos, mint az S1. Amennyiben véletlenül kivágásra kerül, nem okoz komoly állománynevelési problémát. Általában nagyon közel áll a K2 jellegű törzsekhez, azonban inkább olyan törzs, amit meg kellene hagyni például ökológiai szempontból (mikroélőhelyek, holtfaképzés)
Kivágandó fák:
Kivágandó-1 (K1): Általában a felső szintben lévő, a javafákat nyomó, fejlődésüket veszélyeztető törzs, ill. idegenhonos, tájidegen egyed, minőségi szempontból gyengébb egyed (figyelembe véve, hogy a kitermelése nem rontja az állományszerkezetet).
Kivágandó-2 (K2): Kivágható faegyedek, de meghagyásuk sem okoz állománynevelési problémát, szerepüket más faegyedek is biztosítani tudják, faanyaguk hasznosítható.

További szükséges eszközök: alkoholos flic, speciális feladatlap

A feladat végrehajtása:
A feladat végrehajtása során a vágásos üzemmódú állományok válogató gyérítésének elvei szerint kell a jelölést elvégezni. A cél az egykorú faállomány erdőnevelési modellek szerinti nevelése: a visszamaradó állomány szerkezete feleljen meg az erdőnevelési modellben meghatározott célkitűzésnek. A vágásos erdők egykorú faállományaiban a nevelővágások célja, a javafák számának olya módon történő alakítása, hogy a vágáskor elérésekor a felsőszintet lehetőleg már csak V-fák (a javafák véghasználati korra maradó legjobbjai) alkossák. A vágásos egykorú őshonos keménylombos faállományokban általában 200-400 db/ha törzset hagynak meg véghasználati korra. Az egyes faegyedek megfelelő osztályozása mellett a beavatkozás erélye is ugyanolyan fontos, hiszen a túl alacsony vagy túl magas erély egyaránt súlyos erdőnevelési problémát szül és ellehetetleníti a célok elérését.

A feladatlap átvétele után a versenyző felírja a rajtszámát, majd ezt követően a bíró „rajt” vezényszavára lép a munkaterületre és kezdi meg a feladat megoldását. A feladatlapon a kivágandó fákat kell jelölni, a fa sorszámának áthúzásával. A verseny a rajthelyről az 1. sorszámú fától indul.

A munkaterületre vonatkozó erdőnevelési modell és az érintett erdőrészlet leíró lapja a parcella szélén kizárólag tájékoztatási célból a versenyzők számára kifüggesztésre kerül.

A jelöléskor a mintaterületet határoló, kívül álló fákat szintén figyelembe kell venni. 

Egyidejűleg maximum kettő versenyző végezheti a feladatot, ha ez egymás zavarása nélkül megoldható. 

A feladat elvégzéséhez rendelkezésre álló idő: 15 perc

A feladat értékelése: 
· javafa kivágása esetén 6 hibapont
· segítőfa 1 kivágása estén 2 hibapont
· segítőfa 2 kivágása estén 1 hibapont
· kivágandó fa 1 meghagyása estén 4 hibapont
· kivágandó fa 2 meghagyása estén 1 hibapont

A versenybírák az előre elkészített megoldó kulcs alapján határozzák meg a hibapontokat. A hibapontok összegét levonva a maximálisan adható pontszámból kapják meg a végleges pontszámot. A verseny végeztével a versenyzők megkapják az etalon jelölést és saját jelölésük anyagait. 

Az elérhető pontszám: 150

C.6. Erdőkár becslés

Országos Erdőkár Nyilvántartási Rendszer
Feladat: A helyszínen kijelölt két fafajon beazonosított károsításról B típusú EKB lap kiállítása.
Feladat célja: A szakszemélyzetnek az erdő fennmaradását, fejlődését veszélyeztető állapotról, eseményről, vad általi károsításról az erdészeti hatóságot értesítenie kell. A bejelentéshez tudnia kell a károsítást azonosítani, és erről a bejelentőlapot szabályosan kitölteni. 
Szükséges eszközök:
· térkép kivágat (opcionális)
· távcső (opcionális)
· feladatleírás
· B típusú EKB lap
· Erdőkárok képes útmutató 
· írószerszám, alátét
· fák jelöléséhez szalag és/vagy festék. 
Előkészítés: a kijelölt erdőrészletben két eltérő fajú faegyed kiválasztása, melyeken egy-egy azonos vagy eltérő károsítás jól beazonosítható. A faegyedeket meg kell jelölni. 
A kijelölt erdőrészletet tartalmazó térképkivágaton az erdőrészlet károsítással érintett területét jelölni kell (opcionális). A feladatleírás felhasználásával az etalon EKB lapot ki kell tölteni. 
A feladat elvégzéséhez rendelkezésre álló idő: 15 perc
A feladat értékelése: A jól kitöltött mezők 1 pontot érnek (kivéve: negyedév 2 pont, érintett terület 3 pont, fafaj, gyakoriság: 5-5 pont, kárerély: 10 pont, illetve a károsítás kódja: 20 pont). Az így – helyesen – kitöltött EKB lapra maximálisan 100 pont adható.  A kárerély ± 10 %, vagy azon belüli eltérése elfogadott. A 10 %-ot meghaladó eltérés 2 pont levonást jelent, minden további megkezdett 10 % eltérés további két pont levonást eredményez. (1. példa: az etalon leíráshoz képest 8 % az eltérés, akkor 0 pont a levonás. 2. példa: az etalon leíráshoz képest 26 % az eltérés, az 4 pont levonást jelent.) Amennyiben a levonások összege meghaladja a mezőre adható pontok számát, akkor a mező értékelése során 0 pontot kap a versenyző.
Példa feladatkiírás: 
Ön, Erdész Lajos, jogosult erdészeti szakszemélyzet (nyilvántartási kódja: 3456, e-mail címe: erdesz.lajos@fa.hu, tel.: 301234567) a mai napon Vácrátót 2E 10 hektáros erdőrészletben 4 hektáron a két fafajon károsítást észlel, amit az erdészeti hatóságnak B típusú EKB lapon be kíván jelenteni. 
Az erdőrészletben önt Kiss János erdőgazdálkodó alkalmazza, akinek az erdőgazdálkodói kódja: 321654. 
Az idő rövidségére tekintettel nem kell bejárnia az erdőrészletet. A két károsított fafajból egy-egy átlagosan károsodott mintafát kijelöltünk:
1. számú mintafa: a károsított területen minden második e fafajhoz tartozó faegyed érintett a mintafa törzsén is megfigyelhető abiotikus károsítással (többféle károsítás esetén a legjelentősebbet kell megnevezni). A károsítás mértéke minden e fafajhoz tartozó faegyeden azonos. 
1. számú mintafa: a károsított területen minden negyedik e fafajhoz tartozó faegyed érintett a mintafa levelein is megfigyelhető biotikus károsítással (többféle károsítás esetén a legjelentősebbet kell megnevezni). A károsítás mértéke minden e fafajhoz tartozó faegyeden azonos.
Feladat: határozza meg a kijelölt mintafák faját, a mintafákon található károsításokat, és a kiegészítő információkat is felhasználva töltse ki a mellékelt B típusú EKB lapot. 
Az elérhető pontszám: 100

C.7. Választékolás

Előkészítés: A Versenybíróság kiválasztja, előkészíti a feladat tárgyát képező KST hosszúfát, elvégzi (MSZ szerint) a faanyag választékolását, mérését, és megállapítja a hosszúfa értékét.

További szükséges eszközök:
· a hosszúfán végigfektetett, rögzített mérőszalag,
· 15-20 cm hosszú, színes szalagok (két végükön nehezékkel),
· választékoló léc, vagy mérőszalag,
· átlaló,
· köbözőkönyv (FAGOSZ),
· választékárak és kéreglevonások (a 2. mellékletből)

A feladat végrehajtása: Egy db KST hosszúfa választékolását kell elvégezni a magyar szabvány előírásai (MSZ) szerint. Csak olyan választék tervezhető, amelynek szerepel az ára a választékár táblázatban. A fa lehetőségeit figyelembe véve, a legjobb értékkihozatalra kell törekedni, ennek érdekében a kiejtés megengedett – 0 Ft értékkel.

A méréseknél szakszerű kerekítéseket kell alkalmazni:

átmérő mérésénél pl.:	 21,5 - 22,4 = 22 cm.
hossz mérésénél pl.: 	4,90 - 4,99 = 4,9 m.

A feladatlapra a választék megnevezését vagy ennek rövidítését, és ha van, a minőségi osztályát, valamint a hosszát kell beírni.

Minden versenyző ugyanazt a hosszúfát választékolja, ezért a fán maradandó jelölés nem tehető. A választékolási helyek megjelölésére a nehezékkel ellátott szalagokat kell használni. Túlméretet nem kell alkalmazni.

[bookmark: bookmark=id.1fob9te]A feladat elvégzéséhez rendelkezésre álló idő: 15 perc

A feladat értékelése: A versenylapra felírt választék adatok alapján történik az értékelés. A bírók ellenőrzik a hosszúfán a versenylapra felírt választékok hosszát, és mérik a szalagoknál az átmérőket. A kéreglevonások után kiszámítják az egyes választékok köbtartalmát és értékét.

A versenyző választékolása alapján a bírók kiszámítják az értékbeli eltérést (a 2. mellékletben meghatározott segédadatok felhasználásával) az általuk elvégzett választékoláshoz képest. 

A versenybírók a versenyző által hosztolt választékot abból a szempontból is értékelik, hogy megfelel-e a szabvány előírásainak. Amennyiben a hosszúfa szalaggal megjelölt szakaszán kihosztolt választék az adott választék szabványának nem felel meg, a 2. melléklet alapján az adott választékra hibapontot kap a versenyző (például késelési rönköt választékolt, de a hosszúfa adott szakasza csak tűzifa minőségű).

A versenyzőnek járó pontszám az érték eltérés százalékos mértéke és a választék hibapontok alapján a következő képlettel számítandó ki:

pontszám = 150 – 3 x érték-eltérés% értéke – választék hibapontok

Pont- és időegyezőség esetén a versenyszámon belüli helyezést az dönti el, hogy melyik versenyző hozta ki a legértékesebb választékból a legnagyobb értéket.

Az elérhető pontszám: 150

C.8. Rönk-számbavétel

Előkészítés: A Versenybíróság előzetesen elvégzi a faanyagok mérését és számbavételét, elkészíti a feladatlapokat. A szervezők előkészítik a feladat tárgyát képező 2 darab különböző fafajú rönköt.

További szükséges eszközök:
· köbözőkönyv (FAGOSZ),
· átlaló,
· mérőszalag,
· választékoló léc,
· colstok,

A feladat végrehajtása: A versenyző a vezetőbíró hívására léphet be a versenyterületre, ahol a bíró megmutatja neki a feladatot és a használható eszközöket, majd megkapja a feladatlapot. 

A méréseknél szakszerű kerekítéseket kell alkalmazni:

átmérő mérésénél pl.:	21,5 - 22,4 = 22 cm.
hossz mérésénél pl.:	4,90 - 4,99 = 4,9 m.

A versenyzőnek 2 db, különböző fafajú rönk számbavételét kell elvégeznie. Meghatározza a fafajt, majd külön-külön mindegyiknek a választékát és a minőségét. Ezután megméri a számbavételhez szükséges adatokat, és a megfelelő táblázatból kikeresi a fatérfogatokat. A feladatlapon található, vágáslapokat jelző körökbe beírja azokat a jeleket és adatokat, amelyeket a rönkök bütüin kell feltüntetni a szabványelőírások szerint.

A feladat elvégzéséhez rendelkezésre álló idő: 5 perc

A rendelkezésre álló idő leteltével a feladat végrehajtását meg kell szakítani. Amennyiben a versenyző nem fejezte be a feladatot, a hiányzó adatokat hibáknak kell tekinteni.

A feladat értékelése: A versenybírók összehasonlítják a feladatlapra beírtakat az általuk előzetesen meghatározott adatokkal és eltérések esetén az alábbi hibapontokat vonják le az elérhető pontszámból rönkönként:

· Fafaj helytelen megállapítása:	9 hibapont
· Választék (és minőség) helytelen megállapítása:	6 hibapont
· Fatérfogat-meghatározásban 5 %-ot meghaladó hiba:	5 hibapont
· Jelek és adatok feltüntetésében bármilyen hiba:	3 hibapont

Amennyiben a levonandó pontok száma meghaladja az elérhető pontokét, a feladatért 0 pont jár.

Pont- és időegyezőség esetén a versenyszámon belüli helyezést sorrendben a fafajra, választékra, fatérfogatra, jelekre és adatokra kapott kevesebb büntetőpont dönti el. 

Az elérhető pontszám: 35

C.9. Sarang számbavétele

Előkészítés: A Versenybíróság előzetesen elvégzi (az előzetesen szabályosan összerakott, mindkét végén sarang karóval ellátott) faanyagok mérését és számbavételét, elkészíti a feladatlapokat. 
A sarang bemérése után a bírók a sarangot „elrontják”, a sarang egyik végén a sarangkaró(ka)t elveszik és a sarang végét ferdére, szabálytalanra igazítják (a mennyiség változtatása nélkül). A sarangnak így csak az egyik végén van sarangkaró, a másik vége lejtős.

További szükséges eszközök:
· mérőszalag,
· választékoló léc,
· colstok,
· feladatlap 

A feladat végrehajtása: A versenyző a vezetőbíró hívására léphet be a versenyterületre, ahol a bíró megmutatja neki a feladatot és a használható eszközöket, majd megkapja a feladatlapot. 

A versenyzőnek meg kell határoznia egy azonos fafajból és egyféle választékból álló „félkész” sarang fafaját, választékát és mennyiségét normál űrméterben (0,1-es pontossággal).

A feladatlapra a fafajt, a választékot és a faanyag mennyiségét (normál űrméterben) kell beírni.

A feladat elvégzéséhez rendelkezésre álló idő: 5 perc

A rendelkezésre álló idő leteltével a feladat végrehajtását meg kell szakítani. Amennyiben a versenyző nem fejezte be a feladatot, a hiányzó adatokat hibáknak kell tekinteni.

A feladat értékelése: A versenybírók összehasonlítják a feladatlapra beírtakat az általuk előzetesen meghatározott adatokkal és eltérések esetén az alábbi hibapontokat vonják le az elérhető pontszámból:

Fafaj helytelen megállapítása	4 hibapont
Választék (és minőség) helytelen megállapítása	5 hibapont
Mennyiségi eltérés 5 %-ig	0 hibapont
Mennyiségi eltérés 5,01-10 % között	4 hibapont
Mennyiségi eltérés 10,1-20 % között	6 hibapont
Mennyiségi eltérés 20 % felett	9 hibapont

Pont- és időegyezőség esetén a versenyszámon belüli helyezést sorrendben a fafajra, választékra, mennyiségre kapott kevesebb büntetőpont dönti el.

Az elérhető pontszám: 20 pont





D. Vadászati faledatok

D.1. Koronglövészet

Előkészítés: A verseny a szervező által kijelölt lőtéren kerül megrendezésre. 

Szükséges eszközök: A lövészethez a szervezők biztosítják a 12-es kaliberű fegyvert és a lőszert, valamint a korongot. Saját 12-es kaliberű fegyver használata megengedett.

A feladat végrehajtása: Az „éles” lövészet előtt – igény esetén – lehetősége van a versenyzőnek két próbalövést tenni a fegyver megismerése céljából. A versenysorozat 25 korongra leadható lövésekből áll (duplázni lehet). A versenyző csak a fegyverhasználat kritériumainak megfelelően vehet részt a lövészeti versenyszámokon.

A feladat elvégzéséhez rendelkezésre álló idő: 25 perc

A feladat értékelése: Eltalált korongonként 1 pont adható, így kapjuk meg a versenyszám során elért pontszámot.

Amennyiben a versenyző a versenyszámok bármelyikében a biztonsági előírásokat megsérti, az adott versenyszámból kizárásra kerül, a versenyszámra adható pontszáma: 0 pont.

Pontegyezőség esetén, a versenyszámon belüli 1-3 helyezést szétlövés dönti el. 

Elérhető pontszám: 25

D.2. Golyós lövészet

Előkészítés: A verseny a koronglövészettel egy időben, azonos helyszínen kerül megrendezésre. 

Szükséges eszközök: A lövészethez a szervezők biztosítják a 0.22-es kaliberű, céltávcsővel szerelt fegyvert és a lőszert. Saját fegyver használata nem megengedett.

[bookmark: _Hlk186712797][bookmark: _Hlk186712773]A feladat végrehajtása: Az értékelt lövészet előtt – igény esetén – lehetősége van a versenyzőnek három próbalövést tenni a fegyver megismerése céljából.  A versenyző 10 értékelendő lövést ad le álló testhelyzetből, feltámasztás nélkül egy 50 m-re lőlapra. (A lőlapon az érvényes találati felület 300x210mm, 10 köregységre osztva, a középső 10-ös köregység átmérője 30 mm). A céltávcsövön kívül más segédeszköz használata vagy külső segítség igénybevétele tilos.

Az idő mérése a „tűz” vezényszó elhangzásával kezdődik. Az 5 perc leteltével az „állj” vezényszó után lövés nem adható le.

A feladat elvégzéséhez rendelkezésre álló idő: 10 perc

A feladat értékelése: A teljesített köregységek összegének fele adja a versenyző által elért pontszámot. Az ”állj” vezényszó után leadott lövés esetén, a versenyző által elért legjobb köregység levonásra kerül.

Amennyiben a versenyző a versenyszám teljesítése során a biztonsági előírásokat megsérti, a versenyszámra adható pontszáma: 0 pont.

Pontegyezőség esetén, a versenyszámon belüli 1-3 helyezést szétlövés dönti el. 


Elérhető pontszám: 50


D.3. Távolságbecslés és trófeaminősítés

Előkészítés: A feladat elvégzéséhez szükséges trófeákat a Versenybíróság a verseny megkezdése előtt választja ki, amelyeket lebírál, értékel és -lehetőleg életszerűen- a pálya mentén elhelyez. A bírálat eredményei mellett a négy trófea -gímszarvas-, dámszarvas-, őz agancs és mufloncsiga-, távolságát is megméri és az adatokat rögzíti.  

További szükséges eszközök: bírálatra alkalmas távolságmérő nélküli keresőtávcső. A versenyző saját keresőtávcsövet nem használhat. 

A feladat végrehajtása: A versenyzőnek szembecsléssel meg kell határozni a négy trófeás vad erdőállományba kihelyezett trófeájának távolságát, korosztályát, méretét (súly, vagy átlaghossz) és lőhetőségét.

A versenyző a kijelölt helyen készülhet fel a versenyre, megnézheti a feladatlapot, amelyre feljegyzi rajtszámát. Szabad szemmel szemrevételezheti a trófeák helyét.

A feladat végrehajtását a versenybíró „rajt” vezényszavára kezdi meg, és a rendelkezésére álló idő leteltével befejezi/abbahagyja. Csak ezen idő alatt használhat távcsövet. A rendelkezésére álló idő alatt a feladatlapjára fel kell írnia a négy trófea távolságát, méretét, korosztályát és a vad lőhetőségét. A becsült távolságot méterben, az őzagancs súlyát („24 órás, kiskoponyás”) grammban a gím- és dámtrófeáét pedig („24 órás, nagykoponyás”) kilogrammban egy tizedes pontossággal, a mufloncsiga átlaghosszát egész centiméterben kell a feladatlapjára feljegyeznie. A korosztály meghatározása: fiatal (F), középkorú (K) és öreg (Ö). A lőhetőséget „igen” (I), vagy „nem” (N) szavak beírásával kell megadnia.

A tizenöt perc leteltével a versenyzőnek abba kell hagynia a feladatot. Ha ezen idő alatt nem végzett a hiányzó adatokat a Versenybíróság az értékelésnél nulla ponttal veszi figyelembe.

Verseny közben a kihelyezett trófeákat és helyzetüket változtatni nem szabad!
A rendelkezésre álló idő: 15 perc

A feladat értékelése: A pontozás a Versenybíróság által előzetesen megállapított adatokhoz történő viszonyítással, trófeánként történik, tehát négy méretadat, négy távolság-adat és négy korosztály-adat, valamint a lőhetőség megállapításának értékelése szükséges:

	távolságadatok eltérése (%)
	adható pontszám

	0 – 10
	2,5

	10,1 – 20
	2

	20,1 – 30
	1

	30 fölött
	0



	méretadatok eltérése (%)
	adható pontszám

	0 – 5
	7,5

	5,1 – 10
	7

	10,1 – 15
	6

	15,1 – 20
	5

	20,1 – 25
	4

	25,1 – 30
	3

	30,1 – 35
	2

	35,1 – 40
	1

	40 <
	0



A koradatok helyes meghatározása esetén 5 pont adható trófeánként.

A lőhetőség megállapításának (trófeánkénti) értékelése:

Helyes bírálat:    10 pont
Hibás bírálat:        0 pont

A feladat teljesítésének eredményét az összeadott tizenhat pontérték
50 %-a fejezi ki.
Pont- és időegyezőség esetén, a versenyszámon belüli helyezést sorrendben a lőhetőség bírálatára, a méret adatokra, távolság adatokra kapott több pont dönti el. 

Elérhető pontszám: 50

1. melléklet (a B. feladat: a Felismerés keretanyaga)

A Magyarországon erdőben előforduló fa- és cserjefajok

B.1. téli hajtása (gyűjtemény), B.2. levele (kép),
B.3. termése, illetve magja (gyűjtemény)
	név
	név
	név

	erdeifenyő
	ezüst hárs
	málna

	feketefenyő
	kislevelű hárs
	hamvas szeder

	lucfenyő
	nagylevelű hárs
	földi szeder

	vörösfenyő
	hegyi szil
	zselnicemeggy

	közönséges jegenyefenyő
	mezei szil
	kései meggy

	duglászfenyő
	vénic-szil
	sajmeggy

	simafenyő
	magas kőris
	csíkos kecskerágó

	tiszafa
	magyar kőris
	bibircses kecskerágó

	oregoni hamisciprus
	virágos kőris
	varjútövisbenge

	keleti tuja
	amerikai kőris
	kutyabenge

	nyugati tuja
	szelídgesztenye
	húsos som

	közönséges boróka
	madárcseresznye
	vörösgyűrűsom

	kocsányos tölgy
	mézgás éger
	fekete bodza

	kocsánytalan tölgy
	bibircses nyír
	vörös bodza

	csertölgy
	barkócaberkenye
	ostorménbangita

	molyhos tölgy
	lisztes berkenye
	kányabangita

	vörös tölgy
	madárberkenye
	aranyeső

	bükk
	házi berkenye
	gyalogakác

	fehér akác
	vadkörte
	vesszős fagyal

	rezgő nyár
	vadalma
	borostyán

	fehér nyár
	királydió
	cserszömörce

	fekete nyár
	fekete dió
	mogyorós hólyagfa

	nemesnyár
	lepényfa
	közönséges mogyoró

	fehér fűz
	platán
	sárgafagyöngy

	törékeny fűz
	keskenylevelű ezüstfa
	fehér fagyöngy

	kecskefűz
	bálványfa
	

	rekettyefűz
	fehér eperfa
	

	csigolyafűz
	vadgesztenye
	

	közönséges gyertyán
	ostorfa
	

	hegyi juhar
	sóskaborbolya
	

	korai juhar
	erdei iszalag
	

	mezei juhar
	kökény
	

	tatár juhar
	egybibés galagonya
	

	zöld juhar
	cseregalagonya
	

	ezüst juhar
	gyepűrózsa
	



















B.4. Fontosabb fafajok famintái kéreggel (gyűjtemény)

	név
	név

	Akác
	Kocsányos tölgy

	Barkócaberkenye
	Kocsánytalan tölgy

	Bükk
	Kőris

	Cser
	Közönséges dió

	Éger
	Lucfenyő

	Eper
	Nemes nyár

	Erdeifenyő
	Nyír

	Fehérnyár
	Platán

	Feketedió
	Rezgőnyár

	Feketefenyő
	Szelídgesztenye 

	Feketenyár
	Szil 

	Fűz
	Vadalma 

	Gyertyán
	Vadcseresznye 

	Hárs
	Vadkörte

	Juhar
	Vörösfenyő

	Jegenyefenyő
	Vörös tölgy


 
B.5. Fontosabb típusjelző lágyszárú növények (kép)

	név
	név

	Barázdált csenkesz
	Gyöngyvirág

	Borostyán
	Hamvas szeder

	Bükksás
	Homoki csenkesz

	Csalán
	Hölgypáfrány

	Csarab
	Keskenylevelű rétiperje

	Csomós ebír
	Kis télizöld

	Egyvirágú gyöngyperje
	Ligeti perje

	Erdei gyöngyköles
	Madársóska

	Erdei nenyúljhozzám
	Meddő rozsnok

	Erdei pajzsika
	Medvehagyma

	Erdei sás
	Odvas keltike

	Erdei szálkaperje
	Podagrafű

	Erdei tisztesfű
	Ragadós galaj

	Évelő holdviola
	Sárga árvacsalán

	Évelő szélfű
	Saspáfrány

	Farkasölő sisakvirág
	Siskanádtippan

	Fehér perjeszittyó
	Szagos müge

	Fekete áfonya
	Tollas szálkaperje

	Felemáslevelű csenkesz
	Varázslófű

	Földi szeder
	Vérehulló fecskefű

	Gyepes sédbúza
	Zamatos turbolya



B.6. Erdei károsítók, kórokozók, kár- és kórképek (kép)

	név
	név

	Amerikai fehér szövőlepke
	Kis téli araszoló

	Aranyfarú pille
	Lucgubacstetű

	Barna levélszövő
	Magyargubacs

	Betűző szú
	Májusi cserebogár

	Bögölyszitkár
	Nagy fenyőormányos

	Búcsújáró pille
	Nagy nyárfacincér

	Bükktapló
	Nagy nyárlevelész

	Bükk gyapjaspille
	Nagy téli araszoló

	Egérszínű pattanóbogár
	Nyár gyapjaspille

	Erdeifenyő-ilonca
	Osztrákgubacs

	Fenyőpohók
	Tarka égerormányos

	Erdeifenyő vetési bagolypille
	Tollascsápú araszoló

	Fehérrevesedés
	Tölgyilonca

	Gyapjaspille
	Tölgymakkzsuzsok

	Gyűrűspille
	Vetési bagolypille

	Hatfogú szú
	Vörös revesedés

	Kétalakú csertapló
	Zöld karcsú díszbogár

	Kis nyárfacincér
	Zsíros gubacs



B.7. Ehető és mérgező gombák (kép)

	név
	
	név
	

	Áltrifla
	 
	Májusi pereszke
	 

	Barna érdes nyelű tinóru
	 
	Molyhos tinóru
	 

	Bimbós pöfeteg
	 
	Nagy döggomba
	 

	Császárgomba
	 
	Nagy őzlábgomba
	 

	Erdőszéli csiperke
	 
	Óriáspöfeteg
	 

	Farkastinóru
	 
	Papsapkagomba
	 

	Fehér gyilkos galóca
	 
	Párducgalóca
	 

	Gyilkos galóca
	 
	Parlagi tölcsérgomba
	 

	Gyűrűs tölcsérgomba
	 
	Rizike
	 

	Ízletes kucsmagomba
	 
	Rózsaszínű korallgomba
	 

	Ízletes vargánya
	 
	Sárga kénvirággomba
	 

	Kékhátú galambgomba
	 
	Sárga rókagomba
	 

	Kerti csiperke
	 
	Sátántinóru
	 

	Kerti susulyka
	 
	Szegfűgomba
	 

	Keserűgomba
	 
	Szőrgomba
	 

	Késői laskagomba
	 
	Téglavörös susulyka
	 

	Királyvargánya
	 
	Változékony tinóru
	 

	Légyölő galóca
	 
	Világító tölcsérgomba
	 

	Lila pereszke
	 
	Vörhenyes őzlábgomba
	 



       B.9. Vadnyomok (kép)
	név
	
	név
	

	Borz
	 
	Muflon
	 

	Dám
	 
	Nyest, nyuszt
	 

	Fácán
	 
	Őz
	 

	Farkas
	 
	Róka
	 

	Görény
	 
	Szarvasbika
	 

	Hermelin
	 
	Szarvastehén
	 

	Kutya
	 
	Vaddisznó
	 

	Menyét
	 
	Vadmacska
	 

	Mezei nyúl
	 
	Varjú
	 



B.8. Vadászható és védett madár- és emlősfajok (kép)

	név
	
	név
	

	Balkáni gerle
	 
	Tengelic
	 

	Barna kánya
	 
	Tőkés réce
	 

	Barna rétihéja
	 
	Túzok
	 

	Csóka
	 
	Vadgerle
	 

	Csörgőréce
	 
	Vándorsólyom
	 

	Csuszka
	 
	Vetési lúd
	 

	Dolmányos varjú
	 
	Vetési varjú
	 

	Egerészölyv
	 
	Vörös kánya
	 

	Erdei pinty
	 
	Vörös vércse
	 

	Erdei szalonka
	 
	Borz
	 

	Fácán
	 
	Görény
	 

	Feketerigó
	 
	Hermelin
	 

	Fogoly
	 
	Menyét
	 

	Fürj
	 
	Nyest
	 

	Héja
	 
	Nyuszt
	 

	Holló
	 
	Róka
	 

	Karvaly
	 
	Ürge
	 

	Kékvércse
	 
	Vadmacska
	 

	Kerecsensólyom
	 
	Vidra
	 

	Királyka
	 
	Barátréce
	 

	Kis lilik
	 
	Böjti réce
	 

	Küszvágó csér
	 
	Nagy kárókatona
	 

	Kakukk
	 
	Siketfajd
	 

	Macskabagoly
	 
	Nyírfajd
	 

	Nagy lilik
	 
	Vadmacska
	 

	Nyári lúd
	 
	Hiúz
	 

	Rétisas
	 
	Farkas
	 

	Őszapó
	 
	Medve
	 

	Szajkó
	 
	Szarka
	 

	Szárcsa
	 
	Gímszarvas: bika, tehén, borjú
	 

	Széncinke
	
	Dámvad: bika, tehén, borjú
	

	Szürke gém
	 
	Őz: bak, suta, gida
	 

	Hód
	
	Muflon: kos, juh, jerke, bárány
	

	Aranysakál
	
	Vaddisznó: kifejlett, malac
	


 


 2. melléklet (a C.8. feladathoz: a választékolás segédadatai a választékárak és a kéreglevonás. Minden verseny előtt aktualizálni kell az adatokat!)

Kocsányos tölgy választék árak

	Választékok rövid neve
	Csúcsátmérő határok (cm)
	Értékesítési ár
(nettó Ft/m3)

	KR
	48
	-
	 
	400 000

	KR
	36
	-
	47
	350 000

	FR I.o
	36
	-
	 
	320 000

	FR I.o
	26
	-
	34
	260 000

	FR II.o
	36
	-
	 
	160 000

	FR II.o
	26
	-
	34
	100 000

	KIV
	18
	-
	 
	50 000

	TŰZ
	 
	-
	 
	25 000




A KST fafaj kéreglevonásai

	vastagsági méretek (csúcsátmérő) 
	Kéreglevonás cm

	cm
	

	5
	-
	11
	1

	12
	-
	23
	2

	24
	-
	35
	3

	36
	-
	47
	4

	48
	-
	 
	5






A választékolás hibapont-rendszere

Ha a versenyző a választékot aláértékeli, ezzel az elért pontszámban saját magát bünteti. Ha a választékot a szabványban megengedett fölé értékeli, ezzel jogosulatlan előnyhöz juthat. Gyakori, hogy a versenyző nem ejt ki olyan fahibát, amit az adott választék nem bír el. A fölé-értékelést kompenzálja a hibapont rendszer. 
A választékolás után közvetlenül a versenybírók elbírálják, hogy a versenyző által hossztolt választék a feltett szalagok alapján a teljes választékhosszban megfelel-e a szabvány előírásainak. Ha értékesebb választékot hossztolt annál, mint amit a szabvány megenged, akkor hibapontot kap. 
Pl. ha a versenyző 1. osztályú fűrészrönköt választékolt, és a választék egy szakasza csak tűzifa minőségű, a választékra 20 hibapontot kap. 


	ETALON
	
	A VERSENYZŐ HOSSZTOLÁSA

	
	KR
	FR I
	FR II
	KIV
	TŰZ

	KR
	0
	0
	0
	0
	0

	FR I
	10
	0
	0
	0
	0

	FR II
	20
	10
	0
	0
	0

	KIV
	20
	0
	0
	0
	0

	TŰZ
	30
	20
	10
	5
	0




A hibapont lehet pl.:
  5 pont - kisebb súlyú eltérések esetén (pl.: KIV a TŰZ helyett),
10 pont - rönk kategória hiba (pl.: KR a FRI helyett, FRI a FRII helyett),
20 pont - ha több rönk kategóriát téveszt (pl.: KR a FR II helyett) és 
30 büntetőpont is előfordulhat, súlyos hiba (pl.:KR a TŰZ helyett) esetén.

Komolytalan választékolás esetén a versenybírók a versenyző megoldását 0 ponttal is értékelhetik (ilyen eset például, amikor valaki a teljes szálfát FR II-nek választékolja, bízva abban, hogy eltalálja az etalon értékét). 

